ପିଠା ଯୋଜନାରେ ପିସି ପୁର ଦିଆଯାଇଛିଃ ଧର୍ମେନ୍ଦ୍ର December 15th, 23:31 PM December 15th, 23:32 PM\nଦିଗପହଣ୍ଡି,୧୫।୧୨(ଡି.ଏନ.ଏ.)- ଗଞ୍ଜାମ ଜିଲା ଦିଗପହଣ୍ଡି ନିର୍ବାଚନ ମଣ୍ଡଳୀର ଭୀଷ୍ମଗିରିରେ ଶନିବାର ଭାଜପା ପକ୍ଷରୁ ଶକ୍ତି ପ୍ରଦର୍ଶନ କରାଯାଇଛି। ଅପରାହ୍ନ ପ୍ରାୟ ସାଢ଼େ ୨ଟାରେ ଆୟୋଜିତ ଜନପରାମର୍ଶ ପଦଯାତ୍ରା ଓ ଜନସଭାରେ କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ ମୁଖ୍ୟଅତିଥି ଭାବେ ଯୋଗ ଦେଇଥିଲେ। ଆୟୋଜିତ ଜନସଭାରେ ଉଦବୋଧନ ଦେଇ ଚିଟ୍ଫଣ୍ଡ ଓ ଖଣି ଭଳି ବିଭିନ୍ନ ଦୁର୍ନୀତିରେ ରାଜ୍ୟ ସରକାର ଜଡିତ ଅଛନ୍ତି। ନବୀନ ସରକାରଙ୍କ ନୂତନ ଯୋଜନା ପିଠାରେ ପିସିର ପୁର ଦିଆଯାଇଛି। ଗଞ୍ଜାମ ଜିଲାର ଜନସାଧାରଣ ବାସି ପିଠାର ପୁରକୁ ବଙ୍ଗୋପସାଗରରେ ଫିଙ୍ଗି ଦେବାକୁ ମନ୍ତ୍ରୀ ଆହ୍ବାନ ଦେଇଥିଲେ। ମୁଖ୍ୟମନ୍ତ୍ରୀଙ୍କ ଜିଲା ଗଞ୍ଜାମ ଚାଷ ଓ ଚାଷୀଙ୍କ ଅଞ୍ଚଳ। ଶତ ପ୍ରତିଶତ ଜଳସେଚନ ବ୍ୟବସ୍ଥା ହେବା ସ୍ଥଳେ ଶାସନର ୧୮ ବର୍ଷରେ କୌଣସି ବୃହତ୍ ଜଳସେଚନ ପ୍ରକଳ୍ପ କରାଯାଇନାହିଁ। ଆୟୁଷ୍ମାନ୍ ଯୋଜନାକୁ ରାଜ୍ୟ ସରକାର ଈର୍ଷା ପରାୟଣ ହୋଇ କାର୍ଯ୍ୟକାରୀ କରୁନାହାନ୍ତି। ସରକାର ମଦ କାରଖାନା ପାଇଁ ଜମି ଯୋଗାଇ ଦେଉଛନ୍ତି, କିନ୍ତୁ ପେଟ୍ରୋଲ କେମିକାଲ୍ସ ପ୍ରକଳ୍ପ ପାଇଁ ଜମି ଦେଉନାହାନ୍ତି। ଦିଗପହଣ୍ଡି ବିଧାୟକ ତଥା ଖାଦ୍ୟ ଯୋଗାଣ ଖାଉଟି କଲ୍ୟାଣ ଓ ସମବାୟ ମନ୍ତ୍ରୀ ସୂର୍ଯ୍ୟ ନାରାୟଣ ପାତ୍ର କେନ୍ଦ୍ର ସରକାରଙ୍କ ଉଜ୍ଜ୍ୱଳା ଯୋଜନାକୁ ବିରୋଧ କରୁଥିବାରୁ ସେ ତୀବ୍ର ସମାଲୋଚନା କରିଥିଲେ। ରାଜ୍ୟରେ ପ୍ରାୟ ୭୫ ଲକ୍ଷ ପରିବାରଙ୍କୁ ଏହି ଯୋଜନାରେ ସାମିଲ କରାଯାଇଛି। ଯୋଗାଣ ମନ୍ତ୍ରୀ ଚଳିତ ବର୍ଷ ୫ଟି ଗ୍ୟାସ ସିଲିଣ୍ଡର ତାଙ୍କ ରାଜଧାନୀ ଘରେ ବ୍ୟବହାର କରି ୧୮୫୦ ଟଙ୍କା ସବ୍ସିଡି ନେଇଥିବା ସେ ଉଲ୍ଲେଖ କରିଥିଲେ। ଆନ୍ଧ୍ର ଧାନ ବେପାରୀଙ୍କ ସହ ଯୋଗାଣ ମନ୍ତ୍ରୀଙ୍କ ଭିତିରି ସମ୍ପର୍କ ଯୋଗୁ ଗଞ୍ଜାମରେ ବିଳମ୍ବରେ ଧାନମଣ୍ଡି ଖୋଲାଯାଇଛି। ଚିଟଫଣ୍ଡ ଦୁର୍ନୀତିରେ ମନ୍ତ୍ରୀ ଓ ତାଙ୍କ ପୁଅ ଜଡିତ ଥିବାରୁ ସିବିଆଇ ପକ୍ଷରୁ ଖୋଳତାଡ ଚାଲିଥିବା ସେ କହିବାକୁ ପଛାଇନଥିଲେ। ଯୋଗାଣମନ୍ତ୍ରୀଙ୍କ ଅନିଚ୍ଛା କାରଣରୁ ବୃହତ ଛେଳିଗଡ ଜଳସେଚନ ଯୋଜନା, ରାମନଦୀ ୨ୟ ପର୍ଯ୍ୟାୟ ସେଚ ଯୋଜନା, ଭୀଷ୍ମଗିରି ଠାରୁ ଗଜପତି ଜିଲା ଚାନ୍ଦିପୁଟ ରାସ୍ତା ପ୍ରକଳ୍ପକୁ କାର୍ଯ୍ୟକାରୀ କରାଯାଉନାହିଁ। କର୍ମ ସଂସ୍ଥାନ ପାଇଁ ଯୁବକମାନେ ଦାଦନ ଯାଉଛନ୍ତି। ତେଣୁ ଆଗାମୀ ସାଧାରଣ ନିର୍ବାଚନରେ ରାଜ୍ୟ ସରକାରଙ୍କୁ ହଟାଇ ନୂଆ ଓଡିଶା, ନୂଆ ଗଞ୍ଜାମ ନୂଆ ଦିଗପହଣ୍ଡି ଗଠନ କଲେ ନୂଆ ଭାରତ ପ୍ରତିଷ୍ଠା ହୋଇପାରିବ ବୋଲି କେନ୍ଦ୍ରମନ୍ତ୍ରୀ କହିଥିଲେ। ଭାଜପା ଜିଲା ସଭାପତି କାହ୍ନୁ ଚରଣ ପତିଙ୍କ ସଂଯୋଜନାରେ ଆୟୋଜିତ କାର୍ଯ୍ୟକ୍ରମରେ ପୂର୍ବତନ ମନ୍ତ୍ରୀ ସୁରମା ପାଢ଼ୀ, ରାଜ୍ୟ ସମ୍ପାଦକ ଭୃଗୁ ବକ୍ସିପାତ୍ର, ଇଂ. ଉତ୍ତମ କୁମାର ପାଣିଗ୍ରାହୀ, ମହେଶ ମହାନ୍ତି, ବିଭୁତି ଜେନା, ପରେଶ ଚନ୍ଦ୍ର ରଥ, ଶ୍ରୀକାନ୍ତ ପାଢ଼ୀ, ମହନ୍ତ ଚିନ୍ମୟାନନ୍ଦ, ବନଜା ପଣ୍ଡା, ସିଦ୍ଧାନ୍ତ ଗଙ୍ଗଦେବ, ଶୁଭେନ୍ଦୁ ପାଢ଼ୀ, ପ୍ରଭାତ ଷଡଙ୍ଗୀ, ସୂର୍ଯ୍ୟ ନାରାୟଣ ସାହୁ, ପ୍ରଶାନ୍ତ ନାୟକ, ବିଜୟ ସ୍ବାଇଁ, ବାପି ପ୍ରଧାନ, ମନୋଜ ପଣ୍ଡା, ସୁନିଲ ସାହୁ, ପ୍ରଦୀପ ମିଶ୍ର, ସୂର୍ଯ୍ୟ ନାରାୟଣ ଦାସ, ପ୍ରବୀର ପାତ୍ର, ଅମୂଲ୍ୟ ଚୌଧୁରୀ, ପ୍ରଭାସ ଷଡଙ୍ଗୀ, ଗଦାଧର ସ୍ବାଇଁ, ଉଦୟ ପ୍ରଧାନ, ଜିତୁ ପଣ୍ଡା ପ୍ରମୁଖ ଉପସ୍ଥିତ ଥିଲେ।
